เข็นรัฐวิสาหกิจส่งเงินเพิ่ม
ประยุทธ์ สั่งรัฐวิสาหกิจเร่งเพิ่มประสิทธิภาพ หวังให้ส่งรายได้ 1 ล้านล้าน
6 มิ.ย. 2558

ประยุทธ์ สั่งรัฐวิสาหกิจเร่งเพิ่มประสิทธิภาพ หวังให้ส่งรายได้ 1 ล้านล้าน
พล.อ.ประยุทธ์ จันทร์โอชา นายกรัฐมนตรี กล่าวถึงบทบาทและหน้าที่ของประธาน และกรรมการของรัฐวิสาหกิจ ว่า กรรมการรัฐวิสาหกิจมีหน้าที่ในการกำกับดูแลนโยบายและเร่งผลักดันการลงทุนเพื่อสร้างรายได้ ขณะเดียวกันก็ลดรายจ่าย โดยในวันข้างหน้ารัฐวิสาหกิจควรมีรายได้นำส่งประเทศไม่ต่ำกว่า 1 ล้านล้านบาท เพราะช่วงเศรษฐกิจมีปัญหา การลงทุนภาครัฐและรัฐวิสาหกิจมีความสำคัญในการขับเคลื่อนเศรษฐกิจ
ทั้งนี้ ประธานและกรรมการรัฐวิสาหกิจจะต้องบริหารรัฐวิสาหกิจให้มีประสิทธิภาพ ตรวจสอบได้ ผลประกอบการของรัฐวิสาหกิจยุคนี้จะต้องชี้แจงได้ ไม่ใช่เหมือนที่ผ่านมามีผลขาดทุนจำนวนมากและรัฐบาลต้องเข้าไปอุดหนุนตลอดเวลา
“หากผลประกอบการของรัฐวิสาหกิจไม่ดี ประธานและกรรมการรัฐวิสาหกิจคงอยู่ต่อไปไม่ได้ และสหภาพรัฐวิสาหกิจจะมาเรียกร้องให้ขึ้นเงินเดือนก็ไม่ถูกต้อง เพราะหากคนในรัฐวิสาหกิจไม่ช่วยกันทำให้องค์กรดีขึ้นก็ไม่ควรรับรางวัล” พล.อ.ประยุทธ์ กล่าว
นอกจากนี้ กรรมการรัฐวิสาหกิจควรเข้าไปดูการตั้งบริษัทลูกของรัฐวิสาหกิจต่างๆ ตรวจสอบรายได้ รายจ่าย ไม่ให้เกิดการลงทุนซ้ำซ้อน ไม่เป็นช่องทางหาผลประโยชน์ และต้องทำรายงานให้หน่วยงานที่กำกับดูแลให้ชัดเจน ชี้แจงได้ ขณะที่การกำหนดแผนของรัฐวิสาหกิจต้องมีความชัดเจน และเป็นไปตามยุทธศาสตร์ของรัฐบาล 5 ปี (2558-2563) การลงทุนต้องประเมินผลตอบแทนที่จะได้รับด้วย 
นายวิสุทธิ์ ศรีสุพรรณ รมช.คลัง กล่าวว่า ปัจจุบันรัฐวิสาหกิจไทยมี 651 แห่ง แบ่งเป็น 9 สาขา มีสินทรัพย์รวมกัน 12 ล้านล้านบาท มีรายได้ปีละ 5 ล้านล้านบาท มีกำไร 3 แสนล้านบาท มีการนำเงินส่งรัฐบาลปีละ 1.2 แสนล้านบาท และมีการลงทุนปีละ 3 แสนล้านบาท